**Even Larsen Loreng** (født 29. september 1852 i Veldre, død 5. mars 1942 i Strinda) var en norsk gårdbruker, underoffiser og politiker (H). Han var stortingsmann for Strinda krets i Søndre Trondhjems amt (Sør-Trøndelag) fra 1910 til 1912.

Liv og virke
------------

Han var sønn av gårdbruker og tømrer Lars Engebretsen og Gønner Johannesdatter på Lagmannsveen i Veldre. Han tok senere navnet Loreng. Etter artilleriets underoffiserskole i Kristiania ble han sersjant og underviste ved skolen i mange år. Han oppnådde grad av stykkjunker i 1894 og søkte avskjed fra militæret i 1908. Fra 1888 til 1899 var han ansatt som nivellør (fagmann i høydemåling) i veivesenet.

Han giftet seg første gang i 1879 med Gustava Alfine Hovi, datter av gullsmedmester Christian Gulbrandsen Hovi og Nicoline Aske. Hun døde året etter vielsen, og de fikk ingen barn. Han giftet seg på nytt i 1899 med Inger Marie Wognild, enke etter håndverksborger og gårdeier Haldorf Olsen Wognild, og datter av bryggeformann Arnt Paulsen Munkvold og Marta Pedersdatter i Trondhjem. Med dette ble Even Loreng bruker på Wognilds gård, Stavneli, opprinnelig fradelt Øvre Stavne, som heretter het Rogner. Gården lå på Byåsen, like ved der Åsveien skole står i dag, den gangen i Strinda herred.

Loreng hadde mange verv i landbrukets organisasjoner og bedrifter, så som formann i Strinden landboforening (Strinda landbrukslag) fra 1907 til 1912 og formann/ordfører i representantskapet i Trondhjems meieri fra 1909 til 1911 og fra 1921 til 1929, og som formann i forstanderskapet i Strindens Sparebank fra 1909 til 1928 og medlem av representantskapet i Forretningsbanken.

Loreng ble i 1895 innvalgt i Strinda herredsstyre, fra 1904 til 1912 som medlem av formannskapet, og fra 1906 til 1912 som varaordfører for Hans Wingaard Finne. Fra 1910 til 1912 var Loreng innvalgt på Stortinget fra Strinda krets i Søndre Trondhjems amt; kretsen bestod av herredene Strinda, Malvik, Tiller, Klæbu, Selbu, Tydal, Leinstrand, Byneset og Buvik. Sivert Kindseth, gårdbruker i Malvik, var Lorengs varamann. Loreng satt i Stortingets veikomité.

I 1924 ble han tildelt Medaljen for borgerdåd.

Even og Inger Marie Loreng var barnløse og døde med to måneders mellomrom i 1942. De ble gravlagt på Havstein kirkegård. De hadde testamentert arven til veldedige formål. Gården Rogner ble senere revet og gav plass til villabebyggelse. Even Lorengs vei ble anlagt over gården og oppkalt etter ham.

Referanser
----------

1. ↑   Stortinget og statsraadet: 1814–1914. B. 1 D. 2 : Biografier L-Ø : samt tillæg, side(r) 556[Hentet fra Wikidata]
2. ↑   Stortinget og statsrådet : 1915–1945. B. 1 : Biografier, side(r) 35[Hentet fra Wikidata]
3. ↑  *Veldre bygdebok*. 1. Utgitt av Veldre historielag. Brumunddal. 1974. s. 150–151.
4. 1 2 3 4  Lindstøl, Tallak (1914). *Stortinget og statsraadet 1814–1914. Bind 1, del 2: Biografier L–Ø samt tillæg*. Kristiania. s. 556–557.
5. ↑  «Ministerialbok for Vang prestegjeld, Hamar sokn 1852–1877 (0414Q)». Digitalarkivet. Besøkt 24. mai 2018.
6. ↑  «Ministerialbok for Johannes prestegjeld 1875–1882 (0301M8)». Digitalarkivet. Besøkt 24. mai 2018.
7. 1 2 3 4  Brissach, Ingrid J. (1. april 2003). «Even Lorengs veg». *Adresseavisen*. Byens gater. Arkivert fra originalen 24. mai 2018. Besøkt 24. mai 2018.
8. ↑  «Folketelling 1885 for 1601 Trondheim kjøpstad». Digitalarkivet. Besøkt 24. mai 2018.
9. ↑  Osnes, H. m.fl. (red.) (1939). *Strinda bygdebok*. I. Trondheim. s. 459. ISBN 82-7028-438-6.
10. ↑  Wekre, Eivind (1973). *Melkeomsetningen i Trondheim gjennom hundre år. Trøndermeieriet A/L 1948–1972*. Trondheim. s. 199.
11. ↑  Steenstrup, Bjørn (red.) (1930). «Loreng, Even Larsen». *Hvem er Hvem?*. Oslo: Aschehoug. s. 265.

Eksterne lenker
---------------

* (no) Even Loreng hos Norsk senter for forskningsdata politikerarkiv (nedlagt) Rediger på Wikidata
* Arkivet Even Larsen Loreng for årene 1905-1910 finnes ved NTNU Universitetsbiblioteket

  


|  |  |
| --- | --- |
| Oppslagsverk/autoritetsdata | Wikistrinda
 |